b'\n_START_ARTICLE_\nUra na\xc5\xa1ih dni\n_START_SECTION_\nKraj in \xc4\x8das\n_START_PARAGRAPH_\nGodi se pri sv. Antonu na Gori, neko\xc4\x8d po osvoboditvi.\n_START_SECTION_\nVsebina\n_START_PARAGRAPH_\n1. dejanje: Vilma pride k o\xc4\x8detu na Goro, da bi si opomogla od poroda, pa tudi zato, da bi se spravila s svojim fantom Jurijem. A Jurij je negotov, na zunaj pa prevzeten in Vilmo nehote \xc5\xbeali. Ona je bila zato tudi pobegnila od njega v mesto, odpeljal pa jo je Bolte\xc5\xbear, a tako pijan, da \xc5\xa1e danes ne ve, kaj se je zgodilo. Jurij je seveda prepri\xc4\x8dan, da se je Vilma spe\xc4\x8dala z Bolte\xc5\xbearjem, kar njo tako razjezi, da mu sploh ne pove o rojstvu otroka. Za to je izvedel tudi Bolte\xc5\xbear in v upanju, da je otrok njegov - je namre\xc4\x8d impotenten -, lazi za Vilmo, obenem pa Nepomuka prepri\xc4\x8duje, naj kri\xc5\xbee s pokopali\xc5\xa1\xc4\x8da proda za staro \xc5\xbeelezo._NEWLINE_2. dejanje: Ob\xc4\x8dina grozi, da bo cerkveno uro odstranila, saj s \xc5\xa1kripanjem moti vso okolico. Nepomuk, ki ima staro uro rad, proda kri\xc5\xbee Bolte\xc5\xbearju in kupi olje, da bi mehanizem namazal. Posel je na meji kriminala. Jurij raziskuje, se spore\xc4\x8de z Bolte\xc5\xbearjem, tedaj pride Tilda, ljubosumna na mo\xc5\xbea zaradi Vilme; iz njenih besed tudi Nepomuk in Jurij izvesta, da je Vilma rodila. O\xc4\x8de jo prekolne, Jurij sumni\xc4\x8di \xc5\xa1e bolj, Vilma pa je zato \xc5\xa1e huje u\xc5\xbealjena, sklene da se vrne v mesto. - Ljudje so ogor\xc4\x8deni zaradi kri\xc5\xbeev, za rop dol\xc5\xbeijo komunista Jurija. Ta se zaroti, da bo odkril pravega krivca._NEWLINE_3. dejanje: Mrli\xc4\x8di na "njegovem" pokopali\xc5\xa1\xc4\x8du sku\xc5\xa1ajo Nepomuku dopovedati, da je edina stvar, ki sega onkraj groba, ljubezen. A on tega ne razume, zanj je vse le greh in lajdranje. - Jurij je bil na\xc5\xa1el pri\xc4\x8de in dokaze, da je kri\xc5\xbee prodal Nepomuk. Vilma ogor\xc4\x8deno brani o\xc4\x8deta, ko pa vidi, da ima Jurij prav, ga prosi zanj, \xc4\x8de\xc5\xa1, saj vidi, da gre starcu \xc5\xbee na otro\xc4\x8dje. Nesporazumi med mladima se sicer s te\xc5\xbeavo, a vendarle po\xc4\x8dasi gladijo. Medtem Nepomuk nama\xc5\xbee uro, ta pa se ustavi in je ni ve\xc4\x8d mogo\xc4\x8de pognati v tek. Ker bi bil rad mu\xc4\x8denec za sveto stvar, pri\xc4\x8dakuje, da ga bo Jurij dal v zapor zaradi kri\xc5\xbeev, ko pa ta no\xc4\x8de, se gre sam prijaviti na milico. Jurij izpove, da bo treba izdelati novo uro, ki bo prav kazala \xc4\x8das in uravnavala \xc5\xbeivljenje sedanjih in bodo\xc4\x8dih rodov. Svet prihodnosti bo dober, v njem ne bo nobenih krivic ne nadlog, sploh ni\xc4\x8desar ve\xc4\x8d ne bo ... nakar Ga\xc5\xa1per skepti\xc4\x8dno pristavi: "Amen."'